google/wiki40b huggingface dataset:
Παναρκαδικός Α.Ο.

Ιστορία

Η ιστορία του Παναρκαδικού ξεκινάει επίσημα το 1927, όταν στις 22 Μαΐου του 1927 κατατίθεται η αίτηση στο Πρωτοδικείο για την επίσημη αναγνώριση του συλλόγου. Η ιδέα για την ονομασία του συλλόγου δόθηκε διότι τα ιδρυτικά μέλη κατάγονταν εκτός από την Τρίπολη και από διάφορα μέρη της Αρκαδίας την οποία κατ' επέκταση θα αντιπροσώπευε και ο Παναρκαδικός. Οι πρώτοι ποδοσφαιρικοί αγώνες στην πρωτεύουσα της Αρκαδίας τελέστηκαν στην πλατεία Άρεως το 1927. Συμμετείχαν οι ομάδες του Παναρκαδικού, του Ηρακλή Τριπόλεως και άλλες οµάδες της Τρίπολης και της Σπάρτης από σωµατεία ιδιωτικών υπαλλήλων.
Ο σύλλογος αρχικά εκτός από το ποδόσφαιρο δραστηριοποιήθηκε και σε άλλα αθλήματα όπως η ποδηλασία, ο στίβος κλπ.
Στις 22 Μαΐου του 1963 εγκαινίασε το ιδιόκτητο γήπεδό του, το οποίο σήμερα διαθέτει χωρητικότητα 4.000 θεατών, κερκίδα με επιμέρους σκέπαστρο και φυσικό χλοοτάπητα.
Ο Παναρκαδικός έλαβε μέρος επί σειρά ετών στα πρωταθλήματα της Β΄ και Γ΄ Εθνικής, χωρίς ποτέ να πετύχει την προαγωγή του στην Α΄Εθνική. Στην Β' Εθνική αγωνίστηκε για πρώτη φορά την περίοδο 1963-64 και τελευταία του παρουσία ήταν την περίοδο 1980-81. Κορυφαία στιγμή στην πορεία του αποτελεί η περίοδος 1975-76, όταν κατετάγη δεύτερος στο Νότιο Όμιλο της Β΄Εθνικής. Τη σεζόν 1979-80 έφτασε μέχρι τα προημιτελικά του Κυπέλλου Ελλάδας, όπου και αποκλείστηκε από τον Ηρακλή με συνολικό σκορ 0-1. Το ίδιο επανέλαβε τη σεζόν 1984-85, όπου στα προημιτελικά αποκλείστηκε από το Λεβαδειακό με συνολικό σκορ 2-4. 
Την περίοδο 2012-13 αγωνίστηκε στο τελευταίο πρωτάθλημα της Δ' Εθνικής κατηγορίας και επικρατώντας με 3-0 του Πάμισου Μεσσήνης εξασφάλισε το 2013 τη συμμετοχή του στη νεοσύστατη Γ΄Εθνική ερασιτεχνική κατηγορία, μετά από 20 χρόνια. Επίσης, το 2013 υπήρξε φιναλίστ του κυπέλλου Ελλάδας ερασιτεχνών. Απέκλεισε στον ημιτελικό τη Λαμία με 3-2 έπειτα από ανατροπή και προκρίθηκε για πρώτη φορά στον τελικό, όπου ηττήθηκε από τον Φοίβο Κρεμαστής Ρόδου. Στην Γ' Εθνική αγωνίζεται 6 χρονιές συνεχώς, από την αγωνιστική περίοδο 2013-14 μέχρι και την τρέχουσα 2018-19.
Οι πλέον γνωστοί ποδοσφαιριστές που αναδείχθηκαν από τις τάξεις της ομάδας του είναι οι διεθνείς Γιώργος Ορφανίδης, Πολ Χατζόπουλος, Γιώργος Μουκέας και Θωμάς Κυπαρίσσης. Ο Θανάσης Καλοπίσης είναι ο παίκτης με τις περισσότερες συμμετοχές και τα περισσότερα τέρματα στην ιστορία της ομάδας.
Αντιστάτης

Ο αντιστάτης είναι ένα ηλεκτρολογικό/ηλεκτρονικό εξάρτημα το οποίο χρησιμοποιείται σε διάφορα κυκλώματα για τον έλεγχο της ροής του ρεύματος.Ο αντιστάτης μερικές φορές λέγεται και ηλεκτρική αντίσταση, αν και ηλεκτρική αντίσταση είναι ένα φαινόμενο. Συχνές συνδεσμολογίες αντιστατών που συναντά κανείς στα ηλεκτρικά ή ηλεκτρονικά κυκλώματα είναι η σύνδεση αντιστάσεων σε σειρά και η σύνδεση αντιστάσεων παράλληλα. Η πρώτη συνδεσμολογία ονομάζεται διαιρέτης τάσης, ενώ η δεύτερη ονομάζεται διαιρέτης ρεύματος.

Μέτρηση

Η τιμή κάθε αντιστάτη ή συγκροτήματος αλληλοσυνδεδεμένων αντιστατών μετριέται με ειδικό όργανο που, λόγω της μονάδας μέτρησης, ονομάζεται ωμόμετρο.

Ενδείξεις

Για την τιμή της ηλεκτρικής αντίστασης, την ανοχή του και τον θερμικό συντελεστή του αντιστάτη χρησιμοποιούνται δύο κύριες μέθοδοι.

Τριψήφιος αριθμός

Για την τιμή του αντιστάτη χρησιμοποιείται και η εκτύπωση στην επιφάνειά του τριών ψηφίων, από τα οποία τα δύο πρώτα είναι ένας αριθμός και το τρίτο είναι ο πολλαπλασιαστής (δύναμη του δέκα). Για παράδειγμα εάν σε κάποιον αντιστάτη αναγράφεται η τιμή "472", τότε αυτός έχει ηλεκτρική αντίσταση 47 * 100 = 4.7ΚΩ

Γράμματα και αριθμοί

Αντί της χρήσης ενός ψηφίου (για την χρησιμοποιούμενη δύναμη του δέκα) πολλές φορές χρησιμοποιούνται γράμματα (K και M) για να υποδηλωθούν το 1.000 (Kilo) και το 1.000.000 (Mega) αντίστοιχα. Για παράδειγμα ο κώδικας "1Κ2" σημαίνει 1.2Κ = 1200 ohm και ο κώδικας 4Μ7 σημαίνει 4.7Μ = 4700000 ohm.

Δίοδος Ζένερ

Εσφαλμένα πολλές φορές η δίοδος Ζένερ καλείται και αντίσταση ή αντιστάτης Ζένερ.

Συνδεσμολογίες αντιστάσεων

Παρουσιάζονται οι δύο μορφές συνδεσμολογίας αντιστάσεων
JPEG

Ιστορικά στοιχεία

Μια ασυμπίεστη ψηφιογραφική εικόνα (Bitmap) μπορεί να έχει, ανάλογα με την ανάλυσή της, πολύ μεγάλο μέγεθος. Για παράδειγμα, μια εικόνα σε ανάλυση 1024x768 έχει μέγεθος 2,25MB, καταλαμβάνοντας αντίστοιχο χώρο σε ένα μέσο αποθήκευσης, όπως σε ένα σκληρό δίσκο ή μια κάρτα μνήμης, ή απαιτώντας μεγάλο χρόνο προκειμένου να μεταφορτωθεί από ένα χρήστη του Διαδικτύου με αργή σύνδεση. Το μέγεθος έπρεπε να μειωθεί χωρίς ιδιαίτερη απώλεια ποιότητας. Έτσι, ήταν απαραίτητο να δημιουργηθεί κάποιο πρότυπο για την συμπίεση των εικόνων. Την δημιουργία αυτού του προτύπου ανέλαβε η ομάδα JPEG. Η ομάδα δημιουργήθηκε το 1986 και το πρότυπο το 1992. Το πρότυπο αυτό ονομάστηκε, επίσημα, ISO 10918-1 το 1994.

Απωλεστική Συμπίεση-Ατέλειες

Λόγω του ότι το JPEG αφορά απωλεστική συμπίεση, εμφανίζονται ατέλειες στην εικόνα. Ανάλογα με το επίπεδο συμπίεσης που θα επιλεγεί (0 έως 100) αυξάνεται ή μειώνεται η ποιότητα της εικόνας μαζί με το μέγεθος του αρχείου. Υπάρχουν διαφόρων ειδών ατέλειες στην εικόνα JPEG. Μια ατέλεια είναι ο χωρισμός της εικόνας σε τετράγωνα 8x8 πίξελ. Το φαινόμενο αυτό ονομάζεται "macroblocking". Άλλες ατέλειες είναι η χρωματική παραμόρφωση, η παραμόρφωση των άκρων της εικόνας και η ανομοιομορφία των χρωμάτων (τα χρώματα δεν είναι συμπαγή και αναμειγνύονται στις άκρες του αντικειμένου που απεικονίζεται).
Ωστόσο, οι απώλειες αυτές δεν είναι, τις περισσότερες φορές, ορατές, εφόσον η απεικόνιση γίνεται σε οθόνη υπολογιστή. Αρχίζουν να εμφανίζονται όταν ο λόγος συμπίεσης μεγαλώσει αρκετά (περισσότερο από 60%) και η απεικόνιση γίνεται μέσω βιντεοπροβολέα σε μεγάλων διαστάσεων οθόνη. Οι εικόνες JPEG δεν είναι κατάλληλες για χρήση σε εκτυπωτικές εργασίες σε τυπογραφείο ή μεγάλων διαστάσεων σχεδιογράφους (plotters) και η χρήση τους σε αυτές τις περιπτώσεις αποφεύγεται.
Γκριγκόρι Λεπς

Βιογραφία

Ο Γκριγκόρι Λεπς, γεννημένος ως Γκριγκόρι Λεπςβερίτζε στο Σότσι στην Ρωσία, από γεωργιανή οικογένεια. Αποφοίτησε από μουσικό σχολείο σε τάξη με κρουστά μουσικά όργανα. Μετά τη στρατιωτική σχολή άρχισε να τραγουδάει σε φολκ-ροκ μπάντες σε εστιατόρια.
Υπέφερε από αλκοολισμό και τοξικομανία, και για να ξεφύγει από τη ζωή αυτή πήγε στη Μόσχα. Εκεί άρχισε να τραγουδά σε εστιατόρια, μέχρι που άρχισε πραγματική δουλειά. Οι γιατροί του του είπα ότι αν έπαιρνε μία σταγόνα παραπάνω θα είχε πεθάνει.
Ο Γκριγκόρι γνώρισε τη δεύτερη σύζυγό του το 2002, μαζί έχουν 2 κόρες, Γέβα (2002), Νικόλ (2007), και έναν γιο, τον Ιβάν (2010). Έχει και μία μεγαλύτερη κόρη από τον προηγούμενο γάμο του, την Ίνγκα Λεπς, η οποία είναι ηθοποιός.
Παρνάσιος

Ο Παρνάσιος ήταν επιφανής πολίτης της Κορίνθου με καταγωγή από την Πάτρα που διετέλεσε Έπαρχος Αιγύπτου (praefectus Aegypti) από το 357 έως το 359. Μετά τη λήξη της επαρχίας του, διώχθηκε από τον Αυτοκράτορα Κωνστάντιο και εξορίστηκε. Σύμφωνα με τον Αμμιανό Μαρκελλίνο, ο Παρνάσιος γεννήθηκε στην Πάτρα, πρωτεύουσα της Επαρχίας Αχαΐας, και ήταν "άνθρωπος απλών ηθών" (homo simplicium morum). Σύμφωνα με επιστολή του Λιβανίου, ήταν εθνικός και όχι Χριστιανός. Ο εξορισθείς Παρνάσιος έχει ταυτιστεί με το Μέμμιο Πόντιο Πτολεμαίο Παρνάσιο ο οποίος αναφέρεται σε βάση αγάλματος το οποίο ανεγέρθηκε προς τιμήν του στην Κόρινθο. Κάποια στιγμή, πολύ πριν το 359, δήλωσε πως όταν έφυγε από την Πάτρα αναζητώντας αξίωμα στη ρωμαϊκή διοίκηση, είδε σε όνειρο πως τον καθοδηγούσαν κάποιες φιγούρες με τραγική ενδυμασία (σύμφωνα με το Αρτεμίδωρο τον Ονειροκριτικό, όνειρα που περιλάμβαναν θέατρο θα πραγματοποιούντο). Όταν, το 359, ο Κωνστάντιος διέταξε να στηθεί ένα δικαστήριο στη Σκυθόπολη της Παλαιστίνης για να διωχθούν όσοι υποτίθεται πως απεργάζονταν την πτώση του καθεστώτος μέσω μαντείας και μαγείας, αυτή η αναφορά του Παρνασίου ήταν αρκετή για να δικαστεί. O Αμμιανός αναφέρει πως ο Παρνάσιος φοβόταν πως θα καταδικαστεί σε θάνατο, αλλά εν τέλει η ποινή του ήταν εξορία. Το έτος 363 (μετά το θάνατο του Κωνστάντιου και την άνοδο του Ιουλιανού στο θρόνο) είχε αθωωθεί και επιστρέψει στην Κόρινθο.
NGC 2438

Το NGC 2438 είναι πλανητικό νεφέλωμα σε απόσταση περίπου 3.000 ετών φωτός στον αστερισμό Πρύμνα. Το ανακάλυψε ο Γουίλιαμ Χέρσελ (William Herschel) στις 19 Μαρτίου 1786. Φαίνεται εντός του Μεσιέ 46, αλλά κατά πάσα πιθανότητα δεν σχετίζεται με αυτό, διότι υπάρχει διαφορά στην ακτινική ταχύτητα.
Έχει μεγάλο γαλακτικό δακτύλιο, ενώ υπάρχουν ενδείξεις πως η ευκολότερα ορατή πλευρά του έχει τις απαρχές της στον θάνατο ενός ερυθρού γίγαντα στο κέντρο του. Ο κεντρικός αστέρας του νεφελώματος είναι ένας λευκός νάνος που έχει φαινόμενο μέγεθος 17,7. Πρόκειται για έναν από τους θερμότερους αστέρες με θερμοκρασίες στην επιφάνεια που ανέρχονται στους 75.000 K (74.700 °C).
HMS Chaplet (R52)

Κατασκευή

Το Ναυτικό παρήγγειλε το Chaplet στις 24 Ιουλίου 1942, μαζί με άλλα επτά σκάφη της υποκλάσης 'Ch'. Η ναυπήγηση του άρχισε στις 29 Απριλίου 1943, όμως εντάχθηκε σε υπηρεσία τον Αύγουστο του 1945 -πολύ αργά για να λάβει μέρος σε επιχειρήσεις του Δευτέρου Παγκοσμίου Πόλεμου.

Επιχειρησιακή ιστορία

Εντάχθηκε στην 1η Μοίρα Αντιτορπιλικών με κύρια βάση την Μάλτα. Το 1954 εκσυγχρονίστηκε, μεταξύ των άλλων με την εγκατάσταση δύο ανθυποβρυχιακών ολμοβόλων στην θέση ενός από τους πύργους πυροβόλων του. Δύο χρόνια αργότερα, το 1956, ήταν ενεργό κατά την διάρκεια της κρίσης του Σουέζ.
Παροπλίστηκε το 1961 και τελικά διαλύθηκε για σκραπ το 1965.
Αγία Άννα Νάξου

Γεωγραφία

Η Αγία Άννα είναι παραθαλάσσιος οικισμός της Δ. Νάξου, στο νότιο τμήμα του όρμου του Αγίου Προκοπίου. Βρίσκεται σε υψόμετρο 10 και απέχει από τη Χώρα Νάξου 6 περίπου χλμ. προς τα ΝΔ. Κοντά στην Άγια Άννα βρίσκεται ο επίσης τουριστικός οικισμός Μάραγκας, με αμμουδέρη παραλία.

Τουρισμός

Η Αγία Άννα είναι από τα παλαιότερα και πολυπληθέστερα τουριστικά θέρετρα της Νάξου, με σημαντική ξενοδοχειακή υποδομή και κάμπινγκ (στη θέση «Μάραγκας»). Υπήρξε σημείο συγκέντρωσης των «χίπις» κατά τη δεκαετία του ’70 (σε καλαμένια σπιτάκια). Σταδιακά, εξελίχτηκε σε επίκεντρο θαλάσσιου τουρισμού του νησιού, με μικρό λιμάνι με αποθήκες, που διακινούσε παλαιότερα το εμπόριο της τοπικής πατάτας, και που σήμερα δένουν κυρίως αλιευτικά σκάφη.

Εκδηλώσεις

Το πανηγύρι της Αγίας Άννας στις 25 Ιουλίου.
Αύγουστος του Όλντενμπουρκ

Βιογραφία

Ήταν ο πρωτότοκος γιος του Πέτρου Α΄ μέγα δούκα του Όλντενμπουρκ και της Φρειδερίκης, κόρης του Φρειδερίκου Β΄ Ευγενίου δούκα της Βυρτεμβέργης.
Ο Παύλος-Φρειδερίκος-Αύγουστος γεννήθηκε στο ανάκτορο Ράστεντε κοντά στο Όλντενμπουρκ. Το 1785 ήταν δύο ετών, όταν απεβίωσε η μητέρα του από επιπλοκές μίας αποτυχημένης γέννας· η Φρειδερίκη ήταν 20 ετών. Το 1785 ο πατέρας του έγινε Λουθηρανός επίσκοπος της Λυβέκης και ανέλαβε τη διακυβέρνηση του δουκάτου του Όλντενμπουρκ, λόγω της ανικανότητας του εξαδέλφου του. 
Το διάστημα 1788-1803 εκπαιδεύτηκε με τον μικρότερο αδελφό του Γεώργιο από τον πατέρα τους στο σπίτι. Συνέχισαν στο Πανεπιστήμιο της Λειψίας (1803-05) και τα επόμενα δύο έτη ταξίδευσαν στην Αγγλία και Σκωτία. Το 1808 συνόδευσαν τον πατέρα τους στο Συνέδριο της Ερφούρτης, όπου ο Αλέξανδρος Α΄ αυτοκράτορας της Ρωσίας συνάντησε τον Ναπολέοντα Α΄. Το 1810 το Όλντενμπουρκ καταλήφθηκε από το στρατό του Ναπολέοντα και προσαρτήθηκε στη Γαλλία. Ο Πέτρος Α΄ ταξίδευσε στη Ρωσία, όπου έμεινε εξόριστος με τους συγγενείς του (ο Αύγουστος ήταν 3ος εξάδελφος του Παύλου, πατέρα του Αλεξάνδρου Α΄). Η προσάρτηση του Όλντενμπουρκ προκάλεσε το 1812 από τη Ρωσία πόλεμο, που επέφερε την πτώση του Ναπολέοντα. Το 1814 οι Γάλλοι αποσύρθηκαν από το δουκάτο.
Ορίστηκε κυβερνήτης της Εσθονίας (1811-16) και εργάστηκε για την προετοιμασία της κατάργησης της δουλοπαροικίας. Συμμετείχε στους Ναπολεοντίους Πολέμους των ετών 1812-14. Με τη λήξη τους επέστρεψε στην Εσθονία για την ολοκλήρωση του έργου του ως κυβερνήτη. Το 1816 επέστρεψε στο Όλντενμπουρκ. Το 1823 ο πατέρας του έγινε δούκας του Όλντενμπουρκ, που από το 1815 το Συνέδριο της Βιέννης είχε αναβαθμίσει σε μεγάλο δουκάτο. Ο Αύγουστος συμμετείχε στη διακυβέρνηση ως διάδοχος.
Το 1829 απεβίωσε ο πατέρας του και τον διαδέχθηκε. Ασχολήθηκε με την αναμόρφωση της διοίκησης και ενδιαφέρθηκε για τη γεωργία, τις μεταφορές, την κοινωνική ευημερία, τις Τέχνες και τις Επιστήμες. Το Όλντενμπουρκ έγινε ένα από τα πολιτιστικά κέντρα της Βόρειας Γερμανίας. Ήταν απρόθυμος στην εισαγωγή Συντάγματος, που είχε ζητήσει ο λαός. Το άρθρο 13 της Γερμανικής Συνομοσπονδίας έκανε υποχρεωτικό το Σύνταγμα, αλλά ο Αύγουστος ακολούθησε τις προτροπές των Ρώσων συγγενών του και το ανέβαλλε, ώσπου το υποσχέθηκε το 1830. 
Το έδωσε το 1849 ως συνέπεια των Επαναστάσεων του 1848 και υπό την πίεση των Συμβούλων του. Το 1852 το Σύνταγμα αναθεωρήθηκε. Απεβίωσε το επόμενο έτος στο Όλντενμπουρκ και τάφηκε στο εκεί δουκικό Μαυσωλείο, στο προαύλιο του ναού της Αγ. Γερτρούδης. Τον διαδέχθηκε ο γιος του Πέτρος. Η αποικία Άουγκουστφεν στο Άμμερλαντ της Κάτω Σαξονίας ονομάστηκε από αυτόν.
Βουλγαρικές βουλευτικές εκλογές 1931

Οι βουλευτικές εκλογές διεξήχθησαν στη Βουλγαρία στις 21 Ιουνίου 1931. Το αποτέλεσμα ήταν νίκη για τη Λαϊκή συμμαχία, μια συμμαχία της Βουλγαρικής Αγροτικής Εθνικής Ένωσης, με το Δημοκρατικό κόμμα, το Εθνικό Φιλελεύθερο κόμμα και το Ριζοσπαστικό Δημοκρατικό κόμμα, η οποία κέρδισε 151 από τις 273 έδρες. Η προσέλευση των ψηφοφόρων ήταν 85,2%.
Αυτές θα είναι οι τελευταίες επίσημες κομματικές εκλογές που διεξήχθησαν στη Βουλγαρία πριν από τον Δεύτερο Παγκόσμιο Πόλεμο (οι εκλογές του 1939 ήταν επίσημα ακομμάτιστες, αλλά οι υποψήφιοι εκπροσώπησαν κόμματα ως άτομα). Οι εκλογές όπου τα κόμματα επίσημα είχαν δικαίωμα συμμετοχής ήταν του 1945, η χώρα είχε περάσει έως τότε δύο δικτατορίες και μια τρίτη Κομμουνιστική που ταχέως είχε εδραιωθεί. Ως αποτέλεσμα, το 1931 οι εκλογές ήταν επίσημα η τελευταίες ελεύθερες εκλογές που διεξήχθησαν στη χώρα μέχρι το 1990.
Παραβολή (γεωμετρία)

Στη Γεωμετρία παραβολή ονομάζεται η επίπεδη καμπύλη που προκύπτει από την τομή άπειρου κώνου από επίπεδο παράλληλο προς μια γενέτειρα αυτού. (Γενέτειρα του κώνου ονομάζεται η ευθεία που, αν περιστραφεί γύρω από τον άξονα του κώνου, παράγει, δηλαδή "γεννά", την επιφάνεια του κώνου). Εδώ λέγοντας κώνος εννοείται άπειρος διπλός κώνος, δηλ. οι γενέτειρές του προεκτείνονται απεριόριστα από την κορυφή του και προς τις δύο κατευθύνσεις. Συνεπώς, η παραβολή είναι ανοιχτή, απεριόριστη (δίχως άκρα) καμπύλη.

Βασικές έννοιες και εναλλακτικός ορισμός

Η παραβολή ορίζεται ισοδύναμα και ως ο γεωμετρικός τόπος των σημείων ενός επιπέδου Π που ισαπέχουν από δεδομένη ευθεία δ (L στο σχήμα) του επιπέδου και σημείο Ε ('F' στο σχήμα) του επιπέδου εκτός της ευθείας δ. Συμβολικά . Τότε το σημείο Ε καλείται εστία της παραβολής και η δ διευθετούσα της παραβολής.
Η παραβολή είναι συμμετρική ως προς την ευθεία α, καλούμενη άξονας της παραβολής, η οποία είναι κάθετος στη διευθετούσα δ και διέρχεται από την εστία Ε.
Έστω 2p η απόσταση μεταξύ της διευθετούσας και της εστίας. Θεωρούμε το σημείο τομής Β της διευθετούσας και του άξονα της παραβολής. Το μήκος του ευθύγραμμου τμήματος ΒΕ είναι προφανώς 2p. Το μέσο Α του ΒΕ ανήκει προφανώς στην παραβολή και ονομάζεται κορυφή της παραβολής. Το Α ισαπέχει από τη διευθετούσα και την εστία κατά απόσταση p.
Η ευθεία που περνά από την εστία και την κορυφή της παραβολής ονομάζεται άξονας και αποτελεί άξονα συμμετρίας της παραβολής.
Άγιος Αθανάσιος (συνοικία)

Τοποθεσία

Στα νότια συνορεύει με τον Απόστολο Λουκά και τον Άγιο Στυλιανό, στα ανατολικά με την Αγία Παρασκευή (Δήμος Γερμασόγειας), στα βορειοανατολικά με τη Μαθικολώνη, στα βόρεια με τη Φασούλα και στα δυτικά με την Πάνθεα (Δήμος Μέσα Γειτονιάς).

Ιστορία

Στην περιοχή του Αγίου Αθανασίου υπήρχαν κάτοικοι από τα πρώτα νεοελληνικά χρόνια. Μέχρι τα μέσα του 20ου αιώνα ο Άγιος Αθανάσιος ήταν μια μικρή αγροτική κοινότητα. Ακολούθως εξελίχθηκε σε ένα μικρό χωριό με πληθυσμό 400 κατοίκους. Το μεγαλύτερο μέρος της γης ήταν άγονο και πετρώδες. Οι περισσότεροι κάτοικοι ήταν φτωχοί. Ασχολούνταν κυρίως με τη γεωργία και τη κτηνοτροφία.Καλλιεργούσαν σιτηρά και χαρούπια. Οι κτηνοτρόφοι είχαν κοπάδια από αίγες και πρόβατα. Επιπλέον, αρκετοί κάτοικοι ασχολούνταν με τη λατόμευση γυψόπετρας και ματσαγγάνας (υλικό που χρησιμοποιείται για κτίσιμο κατοικιών και εκκλησιών). Μια ομάδα κατοίκων ασχολείτο με την κατασκευή ασβέστη ενώ στην περιοχή υπήρχαν πολλά λατομεία και πολλά καμίνια ασβεστοποιίας. Τέλος, πολλοί κάτοικοι ήταν ξυλοκόποι και τροφοδοτούσαν την πόλη της Λεμεσού με καυσόξυλα.
Φρειδερίκος ΙΒ΄ του Χοεντσόλερν

Βιογραφία

Ήταν ο πρωτότοκος γιος του Φρειδερίκου ΙΑ΄ κόμη του Χοεντσόλερν και της Αδελαΐδας, κόρης του Χούγκο κόμη του Φύρστενμπερκ-Τσίνντελσταϊν.
Η κομητεία είχε οικονομικές δυσχέρειες και είχε πωλήσει περιοχές, όμως έτσι μειώθηκε η πολιτική της σημασία. Η υπόλοιπη κομητεία είχε διαιρεθεί σε πολλά μέλη του Οίκου. Το 1401 απεβίωσε ο Φρειδερίκος ΙΑ΄ και το επόμενο έτος η κομητεία διαιρέθηκε μεταξύ του αδελφού του Άιτελ-Φρειδερίκου Α΄ και του Φρειδερίκου ΙΒ΄, που ανέλαβε κόμης. Το κάστρο Χοεντσόλερν, η πόλη Χέχινγκεν και ο μύλος ήταν από κοινού. Ο κόμης φιλονικούσε με τον θείο του Άιτελ-Φρειδερίκο Α΄.
Ο Φρειδερίκος ΙΒ΄ αναγκάστηκε να πωλήσει και άλλη περιοχή στον κόμη της Βυρτεμβέργης, αλλά το πρόβλημα δεν λύθηκε και το 1418 η Αυλή της Γερμανίας στο Ρόττβαϊλ κήρυξε βασιλική απαγόρευση επί του Φρειδερίκου ΙΒ΄, ο οποίος έπρεπε να φύγει. Ο Φρειδερίκος ΙΒ΄ ξεκίνησε διαμάχη με την ελεύθερη, βασιλική πόλη του Ρόττβαϊλ. Τότε η "Ομάδα των ελευθέρων Σουαβικών πόλεων", ο θείος του και ο κόμης της Βυρτεμβέργης τον πολιόρκησαν στο κάστρο Χοεντσόλερν. Έπειτα από δέκα μήνες αναγκάστηκε να παραδοθεί το 1423. Ο Σιγισμούνδος της Γερμανίας τον τιμώρησε διατάζοντας την καταστροφή του κάστρου του και του απαγόρευσε να το οικοδομήσει πάλι.
Το 1426 συμφιλιώθηκε με τον θείο του. Τα χρέη κινδύνευαν να κάνουν το Χοεντσόλερν υποτελές στη Βυρτεμβέργη. Το 1428/29 η χήρα Ενριέττα, κηδεμόνας του ανήλικου γιου της Λουδοβίκου Α΄ κόμη της Βυρτεμβέργης-Ούραχ, αιχμαλώτισε τον κόμη ως το 1440. Όταν ελευθερώθηκε, ξεκίνησε ταξίδι στους Αγ. Τόπους, αλλά στη διαδρομή απεβίωσε το 1443. Ήταν 42 ετών, άτεκνος και άφησε την κομητεία με σοβαρά οικονομικά προβλήματα.

Οικογένεια

Νυμφεύτηκε την Άννα του Ζουλτς· δεν απέκτησαν απογόνους.
Γεράσιμος Ζωχιός

Βιογραφία

Γεννήθηκε στους Αγίους Δέκα, (Μεσοχωρήτες) Κέρκυρας το 1811. Σπούδασε στην Ιόνιο Ακαδημία. Το 1828,ο Κυβερνήτης Ιωάννης Καποδίστριας τόν διώρησε καθηγητή των μαθηματικών στο Κεντρικόν Σχολείον στην Αίγινα. Από εκεί πηγε στη Σμύρνη, όπου έγινε γυμνασιάρχης της Ευαγγελική Σχολή. Πολιτεύτηκε και έγινε δύο φορές υπουργός επί των Ναυτικών (Κυβέρνηση Επαμεινώνδα Δεληγιώργη 1876 και Κυβέρνηση Επαμεινώνδα Δεληγιώργη 1877). Ήταν ιδρυτής και πρώτος πρόεδρος του Ναυτικού Απομαχικού Ταμείου. Προς τιμή του στήθηκε προτομή στην πλατεία της ιδιαίτερης πατρίδας του καί στο Γαλαξίδι. Απεβίωσε το 1881, στήν Αθήνα.
Ιμιδαζόλιο

Βιολογική σημασία

Το ιμιδαζόλιο είναι τμήμα πολλών σημαντικών βιολογικών μορίων. Το πιο διαδεδομένο είναι το αμινοξύ ιστιδίνη, που έχει έναν ιμιδαζολικό δακτύλιο στην πλευρική αλυσίδα. Η ιστιδίνη είναι ένα από τα δομικά στοιχεία των πρωτεϊνών και ενζύμων και παίζει σημαντικό ρόλο στη δομή και τη χημική συμπεριφορά της αιμοσφαιρίνης. Με αποκαρβοξυλίωση η ιστιδίνη μετατρέπεται σε ισταμίνη, μια επίσης συνήθη βιολογική ένωση:

Χρήσεις και εφαρμογές

Το ιμιδαζόλιο είναι σημαντικό τμήμα πολλών φαρμακευτικών ουσιών. Συνθετικά παράγωγα του ιμιδαζολίου υπάρχουν σε πολλά μυκητοκτόνα και αντιμυκητιακά, αντιπρωτοζωικά και αντιυπερτασικά σκευάσματα. Το ιμιδαζόλιο είναι μέρος του μορίου της θεοφυλλίνης, μιας ουσίας που απαντάται στα φύλλα του τσαγιού και στους κόκκους του καφέ και η οποία δρα ως διεγερτικό του κεντρικού νευρικού συστήματος. Είναι επίσης μέρος του αντικαρκινικού φαρμάκου μερκαπτοπουρίνη, που χρησιμοποιείται στην αντιμετώπιση της λευχαιμίας.
Το ιμιδαζόλιο χρησιμοποιείται ευρέως ως αντιδιαβρωτικό σε κάποια μεταβατικά μέταλλα όπως ο χαλκός. Η προστασία του χαλκού από τη διάβρωση, ιδιαίτερα σε υδατικά συστήματα, είναι σημαντική γιατί η διάβρωση ελαττώνει την αγωγιμότητα του μετάλλου.
Πολλές ενώσεις τεχνολογικής σημασίας περιέχουν παράγωγα του ιμιδαζολίου. Για παράδειγμα η θερμοανθεκτική ένωση πολυβενζιμιδαζόλιο (PBI), που χρησιμοποιείται σαν επιβραδυντής καύσης, περιέχει ιμιδαζόλιο συμπυκνωμένο με έναν δακτύλιο βενζολίου και ενωμένο με βενζόλιο. Το ιμιδαζόλιο απαντάται επίσης σε διάφορες χημικές ενώσεις που χρησιμοποιούνται στη φωτογραφία και στη βιομηχανία ηλεκτρονικών.

Άλατα του ιμιδαζολίου

Το ιμιδαζόλιο μπορεί είτε να πάρει ένα επιπλέον πρωτόνιο (στο άζωτο 3) και να φορτισθεί θετικά:
είτε να χάσει το πρωτόνιο από το άζωτο 1 και να φορτισθεί αρνητικά:
Το κατιόν και το ανιόν που σχηματίζονται κατ' αυτόν τον τρόπο είναι χημικώς σταθερά και δίνουν άλατα, συνδυαζόμενα με άλλο αντίθετα φορτισμένο ιόν (π.χ. ανιόν χλωρίου ή κατιόν καλίου). Ιμιδαζολικά άλατα έχουν χρησιμοποιηθεί ως ιοντικά υγρά και ως πρόδρομες ενώσεις σταθερών καρβενίων.
Όλγα Τσομπανίδη

Βιογραφία

Γεννήθηκε στην Πάτρα στις 16 Φεβρουαρίου 1983 και είναι αθλήτρια της Παναχαϊκής. Αγώνισμα της είναι οι δρόμοι ταχύτητας, τα 60 και 100 μέτρα και το άλμα εις μήκος. Πρωταθλήτρια Ελλάδας στα 100 μέτρα εμπόδια το 2006 και στα 60 μέτρα το 2008. Βαλκανιονίκης στα 100 μέτρα το 2007, 3η στους βαλκανικούς του 2008 και μια 5η θέση στο ευρωπαϊκό πρωτάθλημα το 2007 με την ομάδα σκυταλοδρομίας στα 4Χ100. Είναι μέλος της εθνικής Ελλάδος στίβου , έχει επίσης πολλές πρώτες νίκες σε τοπικό επίπεδο και σε μίτινγκ.
Το 2008 βραβεύτηκε από την ΕΑΣ Βόρειας Πελοποννήσου για το ήθος και την πολύχρονη προσφορά της
Γραμμή 3 (Τραμ Αθήνας)

Επέκταση προς Πειραιά

Στις αρχές του 2019 αναμένεται να παραδοθεί η επέκταση της γραμμής 3 από το Σ.Ε.Φ. προς τον Πειραιά, συνολικού μήκους 5,4 χλμ. με 12 στάσεις συνολικά. H γραμμή του τραμ στον Πειραιά θα είναι μονής τροχιάς, δηλαδή τα τραμ θα διέρχονται από κάθε στάση προς μία μόνο κατεύθυνση. Η διαδρομή Φάληρο - Πειραιάς θα έχει τις στάσεις Γήπεδο Καραϊσκάκη - Μ. Ασίας - Λαμπράκη - Ευαγγελίστρια - Πλ. Δεληγιάννη - Δημαρχείο - Ακτή Ποσειδώνος ενώ η διαδρομή Πειραιάς - Φάληρο θα έχει τις στάσεις Αγ. Τριάδα - Πλ. Ιπποδαμείας - 34ου Συντάγματος - Ανδρούτσου - Ομ. Σκυλίτση - Σ.Ε.Φ. (υπάρχουσα).
Με την ολοκλήρωση της επέκτασης, η νέα τερματική στάση στο δυτικό άκρο της Γραμμής 3 θα είναι η στάση «Ακτή Ποσειδώνος» που θα βρίσκεται πλησίον των υφιστάμενων σταθμών Πειραιά.

Eπανασύνδεση με Πέραμα

Εφόσον υλοποιηθούν οι μελλοντικοί σχεδιασμοί της Αττικό Μετρό, η Γραμμή 3 μετά το 2023 θα έχει την εξής μορφή:
Λιμήν Περάματος - Κερατσίνι - Πειραιάς - Ακτή Ποσειδώνος - ΣΕΦ - Δέλτα/ΚΠΙΣΝ - Π.Φάληρο - Γλυφάδα - Ασκληπιείο Βούλας
Maybe I’m A Leo

Το Maybe I’m a Leo είναι τραγούδι του βρετανικού χαρντ ροκ συγκροτήματος Deep Purple, και είναι το δεύτερο κομμάτι του έκτου στούντιο άλμπουμ τους με τίτλο " Machine Head".

Ηχογράφηση και σύνθεση

Αποτελεί το πιο rhythm ‘n’ blues κομμάτι του " Machine Head", με μέσο ρυθμό και επιρροές από φανκ μουσική. Οι στίχοι του Ίαν Γκίλαν μιλούν για ένα σημάδι που φέρει στο σώμα του από γεννήσεως του. Στην πρώιμη εποχή τους, οι Van Halen, πριν την κυκλοφορία του πρώτου τους δίσκου, διασκεύαζαν το "Maybe I’m a Leo" και το "Might Just Take Your Life" των Deep Purple, γεγονός που φανερώνει το μεγάλο πεδίο επιρροής του συγκροτήματος στις μετέπειτα γενιές του είδους.

Ζωντανές εκτελέσεις

Το συγκεκριμένο κομμάτι ήταν ένα από τα τραγούδια τα οποία οι Deep Purple δεν περιέλαβαν στις ζωντανές τους εμφανίσεις κατά τις περιόδους στις οποίες στη σύνθεση τους ήταν και ο κιθαρίστας Ρίτσι Μπλάκμορ, αφού έχει δηλώσει την αντιπάθεια του για αυτό. Μετά την οριστική αποχώρηση του Μπλάκμορ το Νοέμβριο του 1993 και την αρχική του αντικατάσταση από τον Τζο Σατριάνι αλλά και αργότερα από τον Στηβ Μορς, τα υπόλοιπα μέλη του συγκροτήματος αποφάσισαν να παίξουν το τραγούδι ζωντανά, όπως και την μπαλάντα "When a Blind Man Cries" την οποία, επίσης, αρνούνταν να παίξει ο Μπλάκμορ.

Κυκλοφορίες σινγκλ

Συμπεριλήφθηκε μαζί με τα "Pictures of Home" και "Space Truckin" στο ΕΡ σινγκλ του "Never Before", το οποίο κυκλοφόρησε από την "Capitol Records" στο Μεξικό, το 1972, όπως και στην αυστραλιανή έκδοση του σινγκλ του "Smoke on the Water", την ίδια χρονιά.